ธพว.ลำบากตะลุยปล่อยกู้ เงินทุนลดต่ำ
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
10 ส.ค. 2554

โพสต์ทูเดย์ — เอสเอ็มอีแบงก์ขยับตัวลำบากหากรัฐบาลไม่เกื้อหนุน เงินกองทุนต่ำกว่าเกณฑ์ หลังขยายการปล่อยกู้ชุดใหญ่ ตั้งเป้าปีหน้าทะลุแสนล้านบาท 
นายพงษ์ภาณุ เศวตรุนทร์ อธิบดีกรมสรรพสามิต และประธานกรรมการธนาคารพัฒนาวิสาหกิจขนาดกลางและขนาดย่อมแห่งประเทศไทย (ธพว.) หรือ เอสเอ็มอีแบงก์ เปิดเผยว่า ช่วงที่ผ่านมาธนาคารได้เร่งปล่อยกู้เพื่อช่วยเหลือผู้ประกอบการจนทำให้ยอดสินเชื่อเพิ่มจาก 4.3 หมื่นล้านบาท มาเป็น 8 หมื่นล้านบาท ส่งผลให้เงินกองทุนต่อสินทรัพย์เสี่ยง (บีไอเอส) ของธนาคารลดลงจากระดับ 10% เหลือต่ำกว่าเกณฑ์ที่ธนาคารแห่งประเทศไทย (ธปท.) กำหนดไว้ 8.5%
ดังนั้น ธนาคารจึงเสนอกระทรวงการคลัง เพื่อขอเงินเพิ่มทุน 2,5005,000 ล้านบาท เพื่อให้มีทุนเพียงพอต่อการปล่อยสินเชื่อ และถึงขอเปิดรับฝากเงินจากรายย่อย เพื่อระดมทุนมาปล่อยกู้ในอัตราดอกเบี้ยต่ำได้ 
นอกจากนี้ ธนาคารมีนโยบายพัฒนาผู้ประกอบการซึ่งจะเน้นเรื่องการตลาด การจัดการภายใน การสร้างเครือข่ายพันธมิตรร่วมกับเอกชน
นายพงษ์ภาณุ กล่าวว่า ในปี 2553 ธนาคารมีกำไรต่อเนื่องเป็นปีที่ 2 กว่า 300 ล้านบาท จากที่เคยขาดทุนติดต่อกัน 3 ปี เป็นเงินกว่า 7,000 ล้านบาท และในปี 2554 ธนาคารได้ตั้งเป้าหมายสินเชื่อคงค้างไว้ 1 แสนล้านบาท ซึ่งน่าจะก่อให้เกิดมูลค่าเพิ่มในระบบเศรษฐกิจได้กว่า 2 แสนล้านบาท และจะลดสินเชื่อที่ไม่ก่อให้เกิดรายได้จาก 1.9 หมื่นล้านบาท หรือ 23% ให้เหลือแค่ 17% หรือ 1.7 หมื่นล้านบาท 
“แผนการบริหารงานในปีหน้าจึงจะเน้นการเติบโตอย่างมีคุณภาพ ปล่อยสินเชื่อให้มากขึ้น แต่จะเน้นกลุ่มผู้ประกอบการรายเล็กตามนโยบายรัฐบาล และจะเร่งลดปัญหาหนี้เสียให้ลดลง” นายพงษ์ภาณุ กล่าว 
นอกจากนี้ ยังรวมถึงการดูแลความเพียงพอของระดับเงินทุนต่อสินทรัพย์เสี่ยง และจัดหาแหล่งระดมทุนที่มีเสถียรภาพ 
นายโสฬส สาครวิศวะ กรรมการผู้จัดการเอสเอ็มอีแบงก์ กล่าวว่า ในปี 2554 ตั้งเป้าขยายสินเชื่อใหม่เพิ่มขึ้น 1 หมื่นล้านบาท รวมถึงจะเปลี่ยนภาพลักษณ์ และทัศนคติของพนักงาน ในเรื่องการให้บริการที่มีเซอร์วิส มายด์ ต่อลูกค้าให้มากขึ้น 
“ผมขอยืนยันว่าแม้อัตราดอกเบี้ยจะปรับตัวสูงขึ้น แต่ธนาคารจะพยายามคงอัตราดอกเบี้ยไว้ในระบบนี้จนถึงไตรมาส 1 แม้คาดว่าภายในปีหน้าทั้งปีคณะกรรมการนโยบายการเงิน (กนง.) จะปรับดอกเบี้ยเพิ่มอีก 0.5% ก็ตาม” นายโสฬส กล่าว
แหล่งข่าวจากกระทรวงการคลัง เปิดเผยว่า เอสเอ็มอีแบงก์ได้ประสานงานกับนายกรณ์ จาติกวณิช รมว.คลัง หลายรอบแล้ว เพื่อขอเงินเพิ่มทุน 2,5005,000 ล้านบาท เพื่อนำเงินไปปล่อยกู้ให้กับผู้ประกอบการ ซึ่งคาดว่าน่าจะได้รับจัดสรรเงินเพิ่มทุนในต้นปีหน้าไม่ต่ำกว่า 3,000 ล้านบาท เพราะที่ผ่านมาถือว่ามีผลงานในการปล่อยกู้ที่ดีมาก แต่ถ้าไม่ใส่เงินช่วย ธนาคารคงขยายสินเชื่อตามนโยบายได้ลำบากแน่